تقييم المطعم : يعني أشوف الجماعة لازخين المطعم تقييم سييء وسبسبة و لا ألومهم أبدا ً ، لكن خلونا نفصفص الموضوع شوي :
1 ) المطعم ماهوب مكان تتردد عليه كل يومين ، يعني أشوفه مكان يصلح لمناسبة معينة أو هبقة بالسنة من باب التغيير .
2 ) المطعم ما يصلح لفئتين من المجتمع : أولهما المحافظين لأنك ممكن تواجه قلة حياء و استهبال شباب و بنات جنبك و أنواع السواليف الماصخة و التتن و شيء يقال و شيء أستغفر الله ما يقال . و الفئة الثانية : أحبابنا من ذوي الدخل المحدود لأن فاتورة أكلك لن تقل بأي حال من الأحوال عن 700 ريال حتى لو ما تطلب إلا سلطة و ماء .
3 ) المكان غاارق بالرومانسية لو الله يفكه من كالحي البشرة و اللي يترززون على غير سنع .
4 ) الأكل أشوفه ممتاز و لكن مهوب خوراافي و إن كان عندهم كذا طبق سقنتشر ( يعني خاص بالشيف و لا تجده في مكان ثاني ) بس لا ترفع سقف توقعاتك همن يصبخ جبهتك شيء موب على مزاجك همن تحقد على المكان و اللي كتب التقييم ( يعني لا تنسى أنك لازلت داخل حدود الوطن ) و الأمور تمشي بالبركة فأنبسط أنت واللي معك و عديها و الحياة حلوة : )